FECSKE CSABA

KÖNYÖRGÉS

Istenem ha vagy ha bárki vagy

add hogy holnap ott találjam őt

az ablak alatti ágyon ahol tegnap is

rám nyissa szemét és örüljön

ha megismer láthassam a szája

sarkában öntudatlanul megkapaszkodó mosolyt

ami életre kelti lárvaszerű arcát

add hogy a liftből kilépve ne siessen elém

darabos mozdulatokkal az ügyeletes nővér

add hogy józanul érjek haza és a némán

kérődző falak állkapcsa közt

ne roppanjak össze

ÁGYAD MELLETT

nyikorgó mosollyal arcomon

nehezen születő vigasztaló szavakkal

kínálgattalak de te elfordítottad

a fejedet elfordultál tőlem

el a világtól

már nem tudtál nem akartál

részt venni ebben az egészben

az utolsó szót

elvitte egy arrogáns angyal –

a megborzongó pillanat

mint kutya a vizet rázott le magáról

húgyszagú ágyad mellett